[{"text_idx": "#000000", "text": "Euskal Herria eta Finlandia elkartu ditu bi herrietako hizkuntzen hiztegi batek"}, {"text_idx": "#000001", "text": "Tolosak eta Finlandiak elkarren arteko loturak badituzte. Antxon Bandres tartean zela, lagun talde bat joan zen Finlandiara 1974ean, eta hamar urte geroago beste bidaiari batzuk joan ziren, tartean Josu Iztueta. Azken honek egin zuen sarrera Antxon Bandres Bidaiarien Txokoan herenegun arratsaldean egindako euskara-suomiera hiztegiaren aurkezpenari. Suomitar Euskal Herria-Finlandia kultur elkarteak argitaratu berri du eta bertako hiru kide izan ziren aurkezpenean: Joseba Ossa eta Mia Rissanen senar-emazteak eta Xila Pihlstrom. Bi herrien arteko harremanak bultzatzeko eta gertuago izateko helburuarekin egin dute hiztegia, eta hain justu, elkartea bera hiztegia osatzeko asmoz sortu zuten."}, {"text_idx": "#000002", "text": "Bi herrialdeen arteko ahaidetasun harremanik ez badago ere, biek dute zerbait komunean, aurkezpenean azaldu zutenez: \u00abBiak dira Europako hizkuntza ez-indoeuropar bakanetakoak. Euskaldunok hizkuntzaren aldetik ahaiderik gabe gauden moduan, suomitarrek badute familia bat: fino-ugriarrak, hungariera, estoniera, samiera eta beste hainbat hizkuntza txikik osatua\u00bb."}, {"text_idx": "#000004", "text": "Suomitar kultur elkartea 2001ean sortu zuten, Euskal Herrian, lehendik Finlandian lanean ari zen Suomi-Euskadi elkartearen lanarekin jarraitu, eta bi herrion arteko zubigintzan aritu nahian kultur alorrean. Hiztegiaren aurkezpenean Finlandiari buruzko hainbat datu eta informazio ere eman zituzten. Hiztegia 15 eurotan dago salgai Donostiako Hontza eta Donosti liburu dendetan eta aurki webgunearen dendan salgai izango da. Informazio gehiago elkartearen webgunean eskuratu daiteke."}]